ET Euroopa Liidu Teataja C 359/17

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2011/C 359/12

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ ” (YANCHENG LONG XIA)

EÜ nr: CN-PGI-0005-0625-16.07.2007

KGT ( X ) KPN ( )

1. Nimetus:

„ ” (Yancheng Long Xia)

2. Liikmesriik või kolmas riik:

Hiina

3. Põllumajandustoote või toidu kirjeldus:

3.1. Toote liik:

Klass 1.7: Värske kala, molluskid ja koorikloomad ning neist valmistatud tooted

3.2. Toote kirjeldus, mida punktis 1 esitatud nimetus tähistab:

Punane soovähk „Yancheng Long Xia” (teaduslik nimetus Procambarus Clarkii) kuulub lülijalgsete hõimkonna vähilaadsete alamhõimkonda. See on liik koorikloomi, kes elab piirkondades, kus mage- ja merevesi segunevad – nimelt Hiina Yanchengi linna haldusüksuse Dafengi väikelinna piires Doulongi jões. Keedetud ja sügavkülmutatud vähki „Yancheng Long Xia” võib müüa üksnes vaakumpakendis. Värskelt püütud elus vähk keedetakse, pannakse plastikust kaubaalusele ja kaetakse peamiselt soolast ja apteegitillist koosneva erikastmega. Kaubaalused suletakse seejärel vaakumhermeetiliselt plastikkottidesse, mis pakitakse kastidesse. Iga kasti netokaal on 1 000 g (supi kogus vastavalt tarbija nõudmistele); tavapärased kogused on 8–15 tükki/kg; 16–23 tükki/kg; 23–28 tükki/kg. Toodet tuleb ladustada ja transportide temperatuuril kuni – 18 °C.

Toote „Yancheng Long Xia” peamised toiteomadused on: valgusisaldus ≥ 18 %, rasvasisaldus ≤ 3 %, vitamiin A sisaldus ≥ 2 %. Vähi söödav osa moodustab ≥ 23 %. Toodet „Yancheng Long Xia” võib süüa kohe pärast loomulikku sulatamist või sulatamist mikrolaineahjus.

3.3. Tooraine (üksnes töödeldud toodete puhul):

Toote „Yancheng Long Xia” tooraineks olev punane soovähk peab olema saadud Doulongi jõest Hiina Yanchengi linna haldusüksuse Dafengi väikelinna piires. See on loodusparkide Red-Crowned Crane ja Milu Deer vaheline ala, kus segunevad mage- ja merevesi.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Punase soovähi püük ja töötlemine peavad toimuma määratletud geograafilises piirkonnas. Töötlemine hõlmab vähkide sortimist, pesemist, leotamist, keetmist, jahutamist, väljavalimist, kvaliteediklassidesse jaotamist, maitsestamist ja külmutamist.

3.6. Erieeskirjad viilutamise, riivimise, pakendamise jm kohta:

Kokkulepitud ajal ja temperatuuril transporditud värske, toore vähi saabudes algab kaalumise, vaakumpakendamise ja kiire külmutamise protsess. Kui toote sisetemperatuur on vähemalt – 15 °C, pakitakse see vastavalt teatavatele kaalunõuetele põhikasti ning viiakse külmlattu, kus temperatuur on vähemalt – 18 °C. Töötlemise ja pakendamise ajal kontrollitakse aega ja temperatuuri teaduslikel alustel. Personali ja pakendamismaterjali käsitlevate rangete hügieeninõuete järgimisega välistatakse mikroobide teke.

Toote „Yancheng Long Xia” sisepakendis on toiduplastikust elastsed põhjaalused ning toiduainete jaoks ettenähtud pehmed vaakumkotid. Kõik pakendamismaterjalid on toodetud spetsialiseeritud pakendamistehastes. Toote „Yancheng Long Xia” iga partii jaoks kasutatav sisepakend peab läbima kontrolli tehase kvaliteedikontrolli osakonnas ning see peaks vastama toiduohutusnõuetele ja olema kinnitatud kontrolliaruannete ja sertifikaatidega. Toote „Yancheng Long Xia” töötlemistehases ei ole lubatud kasutada kotte või põhjaaluseid, mis ei vasta nõuetele.

Toote „Yancheng Long Xia” välispakend (põhikast) on tehtud papist. Põhikast on toodetud spetsialiseeritud pakendamistehastes. Toote „Yancheng Long Xia” iga partii jaoks kasutatav põhikast peab läbima kontrolli vähitoodete tehase kvaliteedikontrolli osakonnas ning see peaks vastama toiduohutusnõuetele ja olema kinnitatud kontrolliaruannete või sertifikaatidega. Toote „Yancheng Long Xia” töötlemistehases ei ole lubatud kasutada kvalifitseerimata põhikaste.

3.7. Erieeskirjad märgistamise kohta:

Märgistus hõlmab toote nimetust „Yancheng Long Xia”, kaitstud geograafilise tähise sümbolit ning tehase nime.

4. Geograafilise piirkonna täpne määratlus:

Määratletud geograafiline piirkond hõlmab nii püügi- kui ka töötlemispiirkonda. Toote „Yancheng Long Xia” tooraineks olevat vähki püütakse Doulongi jõe sellest piirkonnast, kus segunevad mage- ja merevesi. Yancheng Doulongi jõe piirkond on ala, kus Doulongi jõgi voolab läbi kõnealuse haldusüksuse ja selle maakondade. Kõnealuse piirkonna kogupindala on 11 200 km2. Hiina esimene ökoloogilise tasakaaluga linn Dafeng asub piki Kollast merd kulgeva Doulongi jõe veealal loodusparkide Red-Crowned Crane ja Milu Deer vahel. See on mereranniku märgala, kus segunevad mage- ja merevesi.

5. Seos geograafilise piirkonnaga:

5.1. Geograafilise piirkonna eripära:

Doulongi jõgi asub Jiangsu provintsi Yanchengi linna haldusüksuses, mille piki Vaikset ookeani kulgev rannajoon on pikem kui 110 km. Selles piirkonnas, mis põhjas piirneb Huaihe ja lõunas Jangtse jõega, segunevad nende jõgede Kollasesse merre suubumise alal mage- ja merevesi loodetest tingitud päeva- ja aastarütmi tõttu. Tuhandete aastate jooksul on rannikul moodustunud ulatuslik märgala. See ala on tuntud oma viljakate muldade ning veeloomade ja -taimede liigirikkuse poolest. Siin elutsevad mitmed haruldased loomad nagu miilu ehk davidi hirv ja jaapani kurg.

Ulatusliku lauge mereranna ning jõgede ja märgalade poolest rikas piirkond on vähkide jaoks sobiv elupaik. Selliste soodsate ökoloogiliste tingimuste nagu mõõduka ilmastiku, > 4 mg lahustunud hapnikuga puhta vee ja orgaanilise aine rohkuse tõttu on Doulongi jõe piirkond vähkide jaoks ideaalne elupaik.

5.2. Toote eripära:

Toote „Yancheng Long Xia” tooraineks olev punane soovähk on muudest liikidest erinevate omadustega kahepaikne segatoiduline veeloom. Vähi lakaliha on suure valgu- ja väikese rasvasisaldusega, kusjuures vähi rasv (kollane rasv) on sarnase maitsega nagu krabi hõrk rasv. Nii maismaa kui ka veeloomade eeliseid ühendades on vähil kahepaiksetele loomadele omaselt suurepärased toiteomadused (valgusisaldus ≥ 18 %, rasvasisaldus ≤ 3 %, vitamiini A sisaldus ≥ 2 %). Toote „Yancheng Long Xia” tooraineks oleva vähi söödavad osad hõlmavad laka- ja sõraliha ning peaosa kollast rasva.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Doulongi jõe piirkond asub ranniku märgala lähedal, kus segunevad mage- ja merevesi. Selle piirkonna külmavaba periood kestab 240 päeva. Piirkonna > 4 mg lahustunud hapnikuga vesi on puhas ja värske, pH vahemikus 7,8–9 ning veetase stabiilne kogu aasta kestel. Kõnealuses piirkonnas on vähi kasvuks rikkalikult orgaanilist ainet tagavad mitmeid eri liiki veeloomi ja -taimi.

Kõik eespool nimetatud asjaolud eristavad toote „Yancheng Long Xia” tooraineks olevat vähki teiste piirkondade vähkidest. Kõnealune vähk on hästi arenenud kere ja õhukese koorikuga; söödav osa moodustab 23 %. Vähiliha on võrdlemisi elastne ja tihke. Muude piirkondade vähid on suure pea ja kõva koorikuga; nende söödav osa on ≥ 18 %, liha lõdvem ja vähem elastne. Segunenud mage- ja merevees elamise tõttu on vähiliha kergelt soolakas ja teataval määral leeliseline. Eelkõige vähi looduslikust keskkonnast tingitud kahepaiksed omadused põhjustavad vähiliha ainulaadsed toiteomadused ning maitse, mis on küll omane magevee krevettidest/krabidest ning mereveeloomadest saadud toodetele, kuid on haruldane muude vähiliikide puhul.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

(1) ELT L 93, 31.3.2006, lk 12.